Ersamen besundere gude front, myn leue here. Gy sollen [weten], dat jck van der gnade Goth byn to der stede gekommen; so is myne frontlyke bede an ju, dat gij wol wyllen don vnd entfangen van schepper Peter Tyne j scheppunt hecket vnd j tonne speckes vnd gyfft em to fracht v s.; dat ander hebbe jck em gegeuen etc; noch so sende [jck] ju vp schepper Sunny j schepunt heckett vnd j tonne speckes, vnd gyuet em as de anderen geuen; jtem noch sende jck ju by scheper Mychel, dar lange Albert oppe is, ij schepunt flas, noch iiij tonnen speckes, noch ij secke hopen, to fracht ij secke hoppen xxiiij s., speck xvj s., flas j ferding, vnd is mytt mynen mercke gemerçkett al sus (bomärke). Nycht mer dat Gott spare ju gesunt jn alle juwer wal fart. Gescreuen jn Wyborch acht dage na c[r]uces anno xxv, fruntliken gescreuen. Hans Selhoff. Adress: An dem ersamen Helmych Fycken kome dusse breff fruntliken gescreuen.